b'\n_START_ARTICLE_\nPannupihvi\n_START_PARAGRAPH_\nPannupihvi tarkoittaa kahta erilaista paistinpannussa kypsennetty\xc3\xa4 ruokaa._NEWLINE_Pannupihviksi kutsutaan melko paksuksi muotoiltua jauhelihapihvi\xc3\xa4, jonka taikinassa on lihan (tavallisesti naudanlihan) lis\xc3\xa4n\xc3\xa4 joko kermaa, kermamaitoa (kerman ja maidon seosta) tai maustekastiketta ja mausteena tavallisesti maustepippuria tai valkopippuria. Paistettu pihvi tarjotaan esimerkiksi ruskean kastikkeen kanssa tai ruskistetun ja lihaliemess\xc3\xa4 kypsyneen sipulin kanssa. Pannupihvin lis\xc3\xa4n\xc3\xa4 tarjotaan perinteisesti kuorellisia perunoita._NEWLINE_Toinen pannupihviksi kutsuttu ruoka sis\xc3\xa4lt\xc3\xa4\xc3\xa4 pieniksi kuutioiksi leikattua naudan sis\xc3\xa4paistia tai ulkofileet\xc3\xa4. Lihakuutiot kypsennet\xc3\xa4\xc3\xa4n paistinpannussa sinapilla ja kananmunan keltuaisella maustetun sipulin kera, ja lisukkeena k\xc3\xa4ytet\xc3\xa4\xc3\xa4n tavallisesti paistettuja perunakuutioita.'